text: Blåvandshuk Fyr skal sættes i stand
  07 november 2017 kl. 07.09
  De kommende måneder bliver brugt til at give Blåvandshuk Fyr en tiltrængt kærlig hånd med en indvendig renovering.
  Når danske og udenlandske gæster besøger Blåvandshuk, Danmarks vestligste punkt, er en tur op i det 39 meter høje fyrtårn oftest en del af oplevelsen.
  Ialt 170 trin fører op til en fantastisk udsigt, og det kan efterhånden ses på blandt andet trappetrinene, at Blåvandshuk Fyr er en populær attraktion.
  - Det er nødvendigt at give fyret en grundig renovering indvendigt, og derfor har vi nu lukket for publikumsadgangen  frem til midt i marts måned næste år, fortæller ProVardes direktør, Finn Erik Kristiansen, i en pressemeddelelse om lukningen af fyrtårnet.
  ProVarde administrerer billetsalget til fyret. I samme periode, som renoveringen finder sted, vil Blåvandshuk Fyr Turistinformation derfor også være lukket, og gæsterne henvises i stedet for til Blåvand Turistbureau i centrum af byen.
  